google/wiki40b huggingface dataset:
Δικτατορία

Το αξίωμα του δικτάτορα στη Ρωμαϊκή

Κατά τη ρεπουμπλικανική περίοδο της Ρώμης (res publica), το αξίωμα του δικτάτορα ήταν ένα έκτακτο αξίωμα που έδινε για έξι μήνες την απόλυτη εξουσία να δράσει για να αντιμετωπίσει την κατάσταση που απειλούσε τη Ρώμη. Το αξίωμα είχαν αναλάβει ως ισόβιο (κατά παράβαση, δηλαδή, των ειωθότων της ρωμαϊκής δημοκρατίας) ο Σύλλας και ο Ιούλιος Καίσαρας.

Δικτατορία του προλεταριάτου

Χρησιμοποιώντας την έννοια που είχε το αξίωμα του δικτάτορα στη ρωμαϊκή res publica, ο Μαρξ έκανε λόγο για τη δικτατορία του προλεταριάτου, εννοώντας μία σύντομη μεταβατική περίοδο πριν την εγκαθίδρυση της αταξικής κομμουνιστικής κοινωνίας, κατά την οποία το προλεταριάτο θα ασκεί την επαναστατική του εξουσία επί της νικημένης αστικής τάξης.
Θάλασσα

Γενικά

Α. Από την άποψη της Ναυτικής γεωγραφίας Θάλασσα καλείται η υγρή μάζα που καλύπτει τα 3/4 της επιφάνειας της Γης. Η τεράστια αυτή υγρή έκταση διακρίνεται σε επί μέρους εκτάσεις ανάλογα με τους χώρους που καταλαμβάνουν αυτές. Οι πολύ μεγάλες θαλάσσιες εκτάσεις ονομάζονται Ωκεανοί οι οποίοι και καταλαμβάνουν συνολική επιφάνεια 354 εκατομ. τετρ. χιλιόμετρα.
Θαλάσσιες εκτάσεις μικρότερες των Ωκεανών που σχηματίζονται ανάμεσα σε νησιά ή σε μεγάλες εκτάσεις ξηράς ονομάζονται Θάλασσες (Μεσόγειος, Βόρειος, Αντιλλών). Όταν η έκτασή τους είναι ακόμη μικρότερη ονομάζονται πελάγη, όπως το Αιγαίο, το Ιόνιο κλπ. Όταν δε μια θαλάσσια έκταση περιορίζεται έντονα από τη ξηρά τότε ονομάζεται κόλπος.
Β. Από την άποψη του Διεθνούς δικαίου η θάλασσα διακρίνεται σε Χωρικά ύδατα, Οικονομική ζώνη και Αιγιαλίτιδα ζώνη που υπάγονται στη κυριαρχία της παράκτιας χώρας, τις κλειστές θάλασσες που περιβάλλονται από στεριά π.χ. Νεκρά θάλασσα) που ανήκουν στη κυριαρχία του παράκτιου ή παράκτιων χωρών, στις εσωτερικές θάλασσες που περιβάλλονται από ξηρά αλλά συγκοινωνούν με την ανοιχτή θάλασσα όπως η Αζοφική που ταυτίζεται με αυτή και τέλος τις «ανοικτές θάλασσες» ή Διεθνή ύδατα που δεν υπάγονται σε κανενός κράτους τη δικαιοδοσία.
Γ. Από πλευράς Μετεωρολογίας η θάλασσα διακρίνεται σε διάφορες κατηγορίες ανάλογα με τη κατάστασή της (κατάσταση θαλάσσης) π.χ. γαλήνια, ταραγμένη, κυματώδη κλπ.

Εξωγήινες Θάλασσες

Οι αποκαλούμενες σεληνιακές "θάλασσες" είναι μεγάλες βασαλτικές εκτάσεις στη Σελήνη, τις οποίες οι άνθρωποι παλιότερα θεωρούσαν ότι ήταν σώματα νερού και τις περιέγραψαν ως θάλασσες. Είναι οι γνωστές σκιές στην επιφάνεια του δορυφόρου της Γης, ορατές ακόμη και με γυμνό οφθαλμό.
Νερό σε υγρή μορφή θεωρείται ότι υπάρχει κάτω από την επιφάνεια αρκετών φυσικών δορυφόρων, όπως στους δορυφόρους του Δία Ευρώπη και Γανυμήδη. Υγροί υδρογονάνθρακες θεωρείται, επίσης, ότι υπάρχουν στην επιφάνεια του Τιτάνα, αν και θα ήταν ακριβέστερο να τους περιγράψουμε ως λίμνες μάλλον παρά θάλασσες. Το 2005 τα ρομπότ της NASA Spirit και Opportunity ανακάλυψαν ότι και εκτάσεις της επιφάνειας του Άρη κάποτε καλύπτονταν από μια αλμυρή, ρηχή θάλασσα.

Επιστήμη

Ο όρος θάλασσα χρησιμοποιείται και στην κβαντική φυσική. Η Θάλασσα Ντιράκ είναι μια ερμηνεία των καταστάσεων αρνητικής ενέργειας που συνθέτουν το κενό.

Ποίηση και θάλασσα

Η θάλασσα υπήρξε πολλές φορές η έμπνευση για διάφορου είδους καλλιτέχνες και ιδιαίτερα ποιητές. Γνωστό θέμα της ποίησης είναι η ξενιτιά και ο πόθος για επιστροφή στη στεριά.
Νεράκ

Γεωγραφικά στοιχεία

Το Νεράκ βρίσκεται στα νοτιοδυτικά του νομού Λοτ-ε-Γκαρόν, στη διοικητική περιοχή της Νέας Ακουιτανίας.
Η πόλη είναι χτισμένη στις όχθες του ποταμού Μπαΐζ, στο ανατολικό άκρο του δρυμού των Λαντ, σε υψόμετρο 38 έως 191 μέτρα πάνω από τη στάθμη της θάλασσας.
Είναι υπονομαρχία του νομού, με πληθυσμό 6.898 κατοίκους (2016). Η έκτασή της είναι 62,68 τετραγωνικά χιλιόμετρα.
Απέχει 30 χιλιόμετρα, στα νοτιοδυτικά, από την πρωτεύουσα του νομού Αζάν.
Η πόλη διασχίζεται από τον ποταμό Μπαΐζ και στα δυτικά της ρέει ο ποταμός Γκελίζ. Αυτοί οι δύο ποταμοί συμβάλουν στη γειτονική κοινότητα Μπαρμπάστ, και έπειτα ο Μπαΐζ συμβάλλει με τον ποταμό Γκαρόν περίπου δέκα χιλιόμετρα βόρεια της πόλης.
Μωζέ των Ωτβίλ

Βιογραφία

Ήταν ο τρίτος γιος τού Ρογήρου Α΄ κόμη της Σικελίας και της 2ης συζύγου του Ερεμβούργας, κόρης τού Γουλιέλμου κόμη τού Μορταίν (στη Νορμανδία).
Έλαβε το όνομα τού θείου του Μωζέρ κόμη τού Καπιτανάτου. Επειδή ο πρώτος γιος τού Ρογήρου Α΄, ο Ιορδάνης ήταν νόθος και μάλλον και ο δεύτερος γιος του Γοδεφρείδος, ο Μάουζερ ήταν μάλλον ο πρώτος γνήσιος γιος του και ως τέτοιος, διάδοχος στη Σικελία. Ο πατέρας του τον έκανε κόμη της Τρόινα. Λίγα γνωρίζουμε γι' αυτόν. Απεβίωσε μετά το 1098.
Το 1101 απεβίωσε ο πατέρας του και τον διαδέχθηκαν οι γιοί του από την 3η σύζυγό του Αδελαϊδα των Βάστο: πρώτα ο Σίμων κόμης της Σικελίας (1101-05) και μετά ο Ρογήρος Β΄ κόμης (1105-30) και μετά βασιλιάς (1130-54) της Σικελίας.
Νικόλαος Μανούσης

Βιογραφία

Γεννήθηκε το 1891 στην Προύσα και σπούδασε αρχικά θεολογία στη Θεολογική Σχολή της Χάλκης και νομικά στο Πανεπιστήμιο των Αθηνών. Άρχισε να ασκεί το δικηγορικό επάγγελμα το 1924 στην Αθήνα. Εξελέγη βουλευτής (πληρεξούσιος) Σερρών αρχικά το 1923, μετά στην Δ΄ Εθνοσυνέλευση, το 1926 με το Κόμμα Ελευθεροφρόνων και επανεξελέγη στις εκλογές του 1932 και του 1933 με το Κόμμα Φιλελευθέρων. Με το ίδιο κόμμα εξελέγη και στις εκλογές του 1936 και μετά με τον Ελληνικό Συναγερμό το 1952.
Στην κυβέρνηση Σοφούλη στις 26 Νοεμβρίου 1945 διορίστηκε υπουργός Εργασίας και υπηρέτησε ως τις 4 Απριλίου 1946.
Ήταν παντρεμένος με τη Φωτεινή Ηλία ή Λεάκη.
Έγραψε το έργο "Η σύγχρονη διεθνής κοινωνική πολιτική" (1958) και τιμήθηκε με έπαινο από την Ακαδημία Αθηνών.
Απεβίωσε σε ηλικία 80 ετών, το 1971.
Δεκάεδρο

Στη στερεομετρία, δεκάεδρο λέγεται ένα πολύεδρο που έχει δέκα έδρες. Υπάρχουν 32300 τοπολογικώς σαφή δεκάεδρα και ούτε ένα από αυτά είναι κανονικό πολύεδρο, έτσι η ονομασία κανονικό δεκάεδρο είναι διφορούμενη.

Οσόεδρο

Υπάρχει ένα ακόμα τοπολογικά πολυεδρικό σχήμα με δέκα έδρες, που εκφυλίζεται ως πολύεδρο, ενώ υφίσταται ως σφαιρική πλακόστρωση δίγωνων εδρών, το οποίο ονομάζεται δεκαγωνικό οσόεδρο και έχει συμβολισμό Schläfli {2,10}. Το δεκαγωνικό οσόεδρο διαθέτει 2 κορυφές (αντίποδα σημεία), 10 ακμές και 10 έδρες (δίγωνα).
Ερμαφρόδιτος οργανισμός

Στη Βιολογία, ερμαφρόδιτος είναι ένας οργανισμός που έχει γεννητικά όργανα που συνδέονται φυσιολογικά και με το θηλυκό και με το αρσενικό φύλο.
Πολλές ταξινομικές ομάδες των ζώων (κυρίως ασπόνδυλα) δεν έχουν ξεχωριστά φύλα. Σε αυτές τις ομάδες, ο ερμαφροδιτισμός είναι μια φυσιολογική κατάσταση, επιτρέποντας μια μορφή σεξουαλικής αναπαραγωγής κατά την οποία οι δύο σύντροφοι μπορούν να λειτουργήσουν ως «θηλυκό» ή «αρσενικό». Για παράδειγμα, η συντριπτική πλειοψηφία των χιτωνόζωων, πνευμονοφόρων σαλιγκαριών και των γυμνοσάλιαγκων είναι ερμαφρόδιτα. Ο ερμαφροδιτισμός βρίσκεται επίσης σε ορισμένα είδη ψαριών και σε μικρότερο βαθμό σε άλλα σπονδυλωτά. Τα περισσότερα φυτά είναι επίσης ερμαφρόδιτα.
Ιστορικά, ο όρος ερμαφρόδιτος έχει επίσης χρησιμοποιηθεί για να περιγράψει διφορούμενα γεννητικά όργανα και γοναδικό μωσαϊκισμό σε γονοχωριστικά είδη, ιδιαίτερα σε ανθρώπινα όντα. Για τον άνθρωπο είναι προτιμότερο να χρησιμοποιείται η λέξη ίντερσεξ, δεδομένου ότι η λέξη ερμαφρόδιτος θεωρείται πλέον απαρχαιωμένη και προσβλητική. όπως επίσης "επιστημονικά ευλογοφανής και κλινικά προβληματική".

Ετυμολογία

Ο όρος προέρχεται από τον Ερμαφρόδιτο, τον γιο του Ερμή και της Αφροδίτης από την Ελληνική μυθολογία. Σύμφωνα με τον Οβίδιο, συγκολλήθηκε με την Νύμφη, Σαλμακίδα, με αποτέλεσμα ένα άτομο που διαθέτει τα φυσικά χαρακτηριστικά και των δύο φύλων. Ωστόσο, σύμφωνα με τον Διόδωρο, ο οποίος αναφέρει σε προγενέστερη περίοδο, γεννήθηκε με ένα φυσικό σώμα που συνδυάζει και τα δύο φύλα.
Παραχώρηση κυριαρχίας

Στο Διεθνές Δίκαιο με τον όρο παραχώρηση, ή ευκρινέστερα παραχώρηση κυριαρχίας, χαρακτηρίζεται η πράξη εκείνη δια της οποίας ένα κράτος μεταβιβάζει σε έτερο, κατ΄ αμοιβαία συμφωνία, είτε την κυριαρχία, είτε την εκμίσθωση συγκεκριμένης γεωγραφικής έκτασης, ή νήσου κατοικημένης ή μη, της επικράτειάς του.
Η εν λόγω παραχώρηση συνομολογείται με ειδική σύμβαση ή συνθήκη στην οποία καθορίζονται όλες οι λεπτομέρειες αυτής. Στη πράξη προκειμένου να συνομολογηθεί μια παραχώρηση θα πρέπει να έχει προηγηθεί απαλλοτρίωση της συγκεκριμένης έκτασης σύμφωνα με το εσωτερικό δημόσιο δίκαιο του κράτους που θα προβεί στη παραχώρηση.

Ιστορία

Παλαιότερα τέτοιας μορφής παραχώρηση συνέβαινε ακόμα σε περίπτωση διαθήκης διανομής του Ηγεμόνα, περίπτωση που απαντάται από την αρχαιότητα και που αναπτύχθηκε ιδιαίτερα τον μεσαίωνα, με επιπρόσθετη περίπτωση η προερχόμενη με τους γάμους των Ηγεμόνων, όπου αμφότερες οι περιπτώσεις αυτές μπορεί σήμερα να έχουν εκλείψει πλην όμως σε πολλές των περιπτώσεων υπήρξαν καθοριστικές στη διαμόρφωση των σημερινών συνόρων πολλών ευρωπαϊκών κρατών.

Στους νεότερους χρόνους και ειδικότερα στη σύγχρονη εποχή ο όρος αυτός έχει χάσει τη σπουδαία σημασία που είχε άλλοτε και που συνέβαινε είτε με καταβολή χρηματικού ποσού, είτε με άλλου φανερού ή μυστικού αντισταθμιστικού οφέλους (πολιτικού, οικονομικού, θρησκευτικού, συμμαχικού κ.λπ.), είτε ακόμα και με ανταλλαγή εδαφών, ή δικαιωμάτων κυρίως προς βελτίωση συνοριακών συνθηκών των συμβαλλομένων  μερών ή και μονομερώς, είτε ακόμα και υπό τύπου γενναιόφρονος χαριστικής παροχής.

Διάκριση

Έτσι κατ΄ εφαρμογή αυτών παρατηρούνταν δύο ειδών παραχώρησης, η εκούσια και η ακούσια παραχώρηση.
Εκούσια παραχώρηση είναι αυτή που συνομολογείται με την θέληση της παραχωρούσας χώρας έναντι ανταλλαγμάτων και συνηθέστερα μετά από δημοψήφισμα.
Ακούσια παραχώρηση λέγεται αυτή που συμβαίνει κατ΄ επιταγή του νικητή επί του ηττημένου μέρους μετά από πολεμική σύγκρουση.

Για παράδειγμα εκούσια παραχώρηση ήταν η υπό της Ισπανίας παραχώρηση της Φλώριδας στις ΗΠΑ το 1819, ή η Αλάσκα στις ΗΠΑ. Ενώ ακούσια ήταν η υπό της Ισπανίας παραχώρηση της Κούβας και των Φιλιππίνων στις ΗΠΑ το 1898.
Συγκεκαλυμμένη παραχώρηση χαρακτηρίστηκε ιδιαίτερα η λεγόμενη εκμίσθωση εδάφους (δείτε παρακάτω) π.χ. του Κιάου - Τσέου της Κίνας στη Γερμανία το 1898 για 99 χρόνια, όπως επίσης και του Χονγκ - Κονγκ στη Βρετανία.

Εκμίσθωση

Ειδικότερα από τα μέσα του 19ου αιώνα, στη διεθνή πρακτική εισήχθηκε ο όρος παραχώρηση υπό τύπου εκμίσθωσης. Συνηθέστερα ο τύπος αυτός αφορούσε μεγάλη χρονική περίοδο της τάξεως, κατά το πλείστον, των 99 ετών. Στις περιπτώσεις αυτές η μεν «ψιλή κυριότητα» - κυριαρχία παραμένει στο κράτος πλην όμως η ενάσκηση αυτής επιχειρείται από το έτερο κράτος που ουσιαστικά κυβερνά, εκδίδοντας νόμους, διατάγματα, νόμισμα κ.λπ., υποχρεωτικούς για τον εγχώριο πληθυσμό. Και στη περίπτωση αυτή οι όροι της εκμίσθωσης καθορίζονται με συμβάσεις παραχώρησης που ποικίλλουν.

Τέτοιες συνθήκες – συμβάσεις υπήρξαν πολλές όπως π.χ. Ευρωπαϊκών χωρών μετά της Κίνας που ήταν και οι σημαντικότερες αλλά και πλήθος άλλων για εξυπηρέτηση αναγκών στρατιωτικών βάσεων.
Άγιο γέλιο

Το άγιο γέλιο είναι φαινόμενο που παρατηρείται τις τελευταίες δεκαετίες σε ένα μικρό μέρος του Πεντηκοστιανισμού και του Χαρισματικού Κινήματος. Σύμφωνα με τους θιασώτες του κινήματος του "άγιου γέλιου", το Άγιο Πνεύμα επισκέπτεται τους πιστούς με γέλιο. Η συντριπτική πλειοψηφία των Πεντηκοστιανών απορρίπτει το "άγιο γέλιο", ενώ δεν υπάρχει κάποια ομάδα του κινήματος αυτού στην Ελλάδα, αν και υπάρχουν μεμονωμένες περιπτώσεις σε διάφορες ομάδες.

Ιστορικό

Η πρώτη καταγεγραμμένη εμφάνιση του "αγίου γέλιου" συνέβη το 1993 σε μια εκκλησία των Συνάξεων του Θεού στο Λέικλαντ της Φλόριντα, υπό την καθοδήγηση του ηγέτη της Κίνησης της Πίστης, Ρόντνευ Χάουαρντ-Μπράουν ο οποίος περπατούσε ανάμεσα στους παρευρισκόμενους, ακουμπούσε τα χέρια του πάνω τους και τους καλούσε να "γεμίσουν" με πνεύμα. Στη συνάντηση εκείνη πολλοί έπεφταν στο πάτωμα γελώντας και σπαρταρώντας, και λιποθυμούσαν.
Το 1994, στην εκκλησία Airport Vineyard του Τορόντο, υπό την καθοδήγηση του πάστορα της χαρισματικής εκκλησίας της "Αμπέλου" Ράντυ Κλαρκ, συνέβη η δεύτερη πολύ μεγαλύτερη εκδήλωση του φαινομένου, που ονομάστηκε από τα βρετανικά ΜΜΕ "η ευλογία του Τορόντο". Το γεγονός ξεκίνησε ως  τετραήμερη σειρά συναντήσεων, αλλά εξελίχθηκε σε μήνες νυχτερινών λειτουργιών, από τις οποίες κάποιες διαρκούσαν μέχρι τις τρεις τα ξημερώματα. Στην εκκλησία εκείνη συνέρρευσαν Χριστιανοί που δεν ήταν μόνο Πεντηκοστιανοί, αλλά και Μεννονίτες, Ναζαρηνοί, Αγγλικανοί, Μεθοδιστές, Ρωμαιοκαθολικοί, Βαπτιστές κ.α. Τα μέσα ενημέρωσης όλου του κόσμου ασχολήθηκαν με την "ευλογία του Τορόντο", η οποία χαρακτηρίστηκε "η κορυφαία τουριστική ατραξιόν του 1994". 
Κατά τη διάρκειά της εκδήλωσης του φαινομένου, δεν σημειώθηκαν μόνο τα ανεξέλεγκτα γέλια της προηγούμενης εμφάνισής του. Επιπροσθέτως με το γέλιο, άντρες και γυναίκες σέρνονταν στο έδαφος, περπατούσαν μετα τέσσερα και γαύγιζαν σαν σκυλιά, μούγκριζαν σαν λιοντάρια, χτυπούσαν το έδαφος και ρουθούνιζαν  σαν ταύροι, γρύλλιζαν και μιμούνταν φωνές διάφορων ζώων (γουρούνια, αγελάδες κ.α.). Επίσης υπήρχαν ανεξέλεγκτες συσπάσεις και τινάγματα του κεφαλιού και του σώματος, ανεξέλεγκτοι χοροί, κινήσεις πολεμικών τεχνών και μίμηση ωδινών και τοκετού.
Παρόμοια φαινόμενα έχουν ξεκινήσει από το 1995 στo Μπράουνσβιλ, κοντά στην Πενσακόλα της Φλόριντα, υπό την καθοδήγηση του Στηβ Χιλ.

Εξάπλωση του "αγίου γέλιου"

300.000 Χριστιανοί απ’ όλο τον κόσμο που παρακολούθησαν την "ευλογία του Τορόντο" έχουν ενθουσιαστεί με την κίνηση του αγίου γέλιου. Από αυτούς, 15.000 ήταν Χριστιανοί κληρικοί οι οποίοι ακολούθως έφεραν την κίνηση στα ποίμνιά τους σ’ όλο τον κόσμο.

H "εκκλησία της Aμπέλου" ισχυρίζεται, δημοσιεύοντας στοιχεία και φωτογραφίες των συνεργαζόμενων παστόρων, ότι η κίνηση του Τορόντο έχει εξαπλωθεί στις χώρες: Καναδάς, Κένυα, Νιγηρία, Αυστραλία, Ρωσία, Λευκορωσία, Βραζιλία, Χιλή, Δανία, Φινλανδία, Γερμανία, Ισραήλ, Ιαπωνία, Λεττονία, Μοζαμβίκη, Ολλανδία, Νέα Ζηλανδία, Βόρεια Ιρλανδία, Νορβηγία, Νότια Αφρική, Σουηδία, Ουκρανία, Ζάμπια, και Ηνωμένο Βασίλειο.

Έχει δημοσιευθεί ότι μόνο στην Αγγλία, 7.000 εκκλησίες (περιλαμβανομένων και αρκετών της Εκκλησίας της Αγγλίας) συμμετέχουν στην κίνηση αυτή.
Ναυμαχία της Κυζίκου

Το ιστορικό

Το 411 π.Χ. οι Αθηναίοι νίκησαν σε μια ναυμαχία στην Άβυδο τους Σπαρτιάτες. Παρά την ήττα των Σπαρτιατών στην Άβυδο ο Σπαρτιάτης ναύαρχος Μίνδαρος συγκέντρωσε στόλο 80 πλοίων. Με την υποστήριξη του Φαρνάβαζου οι Σπαρτιάτες πολιόρκησαν το 410 π.Χ. την Κύζικο, μια πόλη του Ελλησπόντου. Τότε οι αρχηγοί του αθηναϊκού στόλου, Αλκιβιάδης, Θηραμένης και Θρασύβουλος, δημιούργησαν ένα στόλο 86 πλοίων για να σταματήσουν τον Μίνδαρο. Επίσης ο Αθηναίος στρατηγός Χάρης με τις χερσαίες του δυνάμεις κατευθυνόταν επίσης προς την Κύζικο προς βοήθεια των άλλων στρατηγών.

Η ναυμαχία

Ο Χάρης αποβιβάστηκε κάπου κοντά στην Κύζικο. Στο μεταξύ ο Αλκιβιάδης με 20 πλοία προχώρησε κι αυτός στην Κύζικο μαζί με άλλα δύο τμήματα με αρχηγούς τους Θηραμένη και Θρασύβουλο. Οι ναύαρχοι του αθηναϊκού στόλου δημιούργησαν ένα έξυπνο τέχνασμα. Ο Αλκιβιάδης θα ναυμαχούσε με τον Μίνδαρο και θα τρεπόταν σε φυγή. Στο μεταξύ οι άλλοι δύο στρατηγοί θα ενώνονταν και θα επετίθετο στα νώτα του Μινδάρου. Έτσι κι έγινε. Το απόσπασμα του Αλκιβιάδη επιτέθηκε στο στόλο του Μινδάρου και τράπηκε σε φυγή. Ο Θηραμένης και ο Θρασύβουλος που ήταν στα νώτα του Μινδάρου ενώθηκαν και επιτέθηκαν στο στόλο του Μίνδαρου. Αμέσως μετά οι Θρασύβουλος και Θηραμένης πολέμησαν μαζί με το Χάρη τους Πέρσες του Φαρναβάζου. Ο περσικός στρατός ηττήθηκε και όλος ο σπαρτιατικός στόλος παραδόθηκε και ο Μίνδαρος σκοτώθηκε.
2617 Τσιανγκσί

Φυσικά χαρακτηριστικά

Η μέση διάμετρος του Τσιανγκσί εκτιμάται σε 52,65 ± 4,3 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,0441. Ο Τσιανγκσί περιστρέφεται γύρω από τον εαυτό του μία φορά κάθε 11 ώρες και 46 λεπτά.
Μιχάλης Καψής

Σε συλλογικό επίπεδο

Ξεκίνησε την καριέρα του από τον Άρη Νίκαιας, κατόπιν αγωνίστηκε για την Ένωση Άρη - Νεάπολης (συγχώνευση του προηγούμενου συλλόγου με τον Α.Ο. Νεάπολη Πειραιά), την Αναγέννηση Άρτας και εν συνεχεία στον Εθνικό Πειραιώς. Το 1998 αποκτήθηκε από την ΑΕΚ και την περίοδο 2002-03 εντυπωσίασε με τις εμφανίσεις του στο Champions League, όπου η ΑΕΚ αποκλείστηκε μετά από έξι αγώνες χωρίς να γνωρίσει την ήττα.
Το 2004 μετακόμισε στη Γαλλία και την Μπορντό, όπου συνέχισε τις σταθερά καλές εμφανίσεις του. Το 2005 επέστρεψε στην Ελλάδα, για λογαριασμό του Ολυμπιακού.
Στον Ολυμπιακό δεν κατάφερε να καθιερωθεί λόγω των συχνών τραυματισμών που τον ταλαιπωρούσαν, αλλά και της αδυναμίας του να ταιριάξει με τη νοοτροπία του συλλόγου. Τον Ιανουάριο του 2007 αποκτήθηκε από τον ΑΠΟΕΛ, όπου και αγωνίστηκε μέχρι το τέλος της περιόδου 2007-08.
Το καλοκαίρι του 2008 συμφώνησε να συνεχίσει την καριέρα του με την ομάδα του Λεβαδειακού, όπου και παρέμεινε μέχρι το 2010.

Στις εθνικές ομάδες

Στα προκριματικά του Euro 2004 οι εμφανίσεις του απέναντι σε επιθετικούς παγκόσμιας κλάσης όπως οι Ραούλ και Αντρέι Σεφτσένκο ήταν υποδειγματικές και ως συνέπεια είχαν την κλήση του και στα τελικά της διοργάνωσης, όπου πανηγύρισε την κατάκτηση του τροπαίου αγωνιζόμενος μάλιστα στη βασική ενδεκάδα και για ενενήντα λεπτά σε όλους τους αγώνες της Ελλάδας.
Μαζί με τον Τραϊανό Δέλλα δημιούργησαν ένα απροσπέλαστο αμυντικό δίδυμο με αποτέλεσμα η Ελλάδα να μη δεχθεί τέρμα μετά τη φάση των ομίλων και έως το τέλος της διοργάνωσης, απέναντι μάλιστα σε μερικούς από τους καλύτερους επιθετικούς της εποχής εκείνης στην Ευρώπη, όπως οι  Τιερί Ανρί, Μίλαν Μπάρος και Κριστιάνο Ρονάλντο.
Το 2005 συμμετείχε στο κύπελλο Συνομοσπονδιών, που διεξήχθη στα γήπεδα της Γερμανίας.
Συνολικά με τη φανέλα της Ελλάδας αγωνίστηκε 36 φορές και πέτυχε 1 τέρμα.
Αντρέα Γκρίττι

Έμπορος στην Κωνσταντινούπολη

Γεννήθηκε στην Βερόνα και έζησε στην νεότητα του στην Κωνσταντινούπολη σαν έμπορος που εξυπηρετούσε τα Βενετσιάνικα συμφέροντα. Στα τέλη της δεκαετίας του 1490 ενώ οι σχέσεις ανάμεσα στην Δημοκρατία της Βενετίας και την Οθωμανική Αυτοκρατορία βρέθηκαν σε κρίσιμο σημείο άρχισε να πληροφορεί μυστικά την πατρίδα του για τις κινήσεις του Οθωμανικού ναυτικού. Ο ρόλος του αποκαλύφτηκε και φυλακίστηκε με την κατηγορία της κατασκοπείας, γλύτωσε την θανατική καταδίκη λόγω της φιλίας του με τον Μεγάλο Βεζίρη και ελευθερώθηκε σε μερικά χρόνια.

Στρατιωτικές υπηρεσίες

Στις αρχές του 16ου αιώνα η Βενετία έχασε σχεδόν όλες τις κτήσεις της στην Ιταλική χερσόνησο, ο Αντρέα Γκρίττι ήταν πρωταγωνιστής στις εξελίξεις που ακολούθησαν με στόχο την ανάκτηση των περιοχών. Μετά την ήττα των Βενετών στην μάχη του Αγκναντέλλο (1509) διορίστηκε Προβλεπτής του Βενετσιάνικου στρατού στο Τρεβίζο. Το Συμβούλιο των Δέκα του έδωσε εντολή να υποστηρίξει τις εξεγέρσεις απέναντι στους κατακτητές, από την θέση αυτή μπόρεσε επιτυχώς να ανακτήσει την Πάντοβα και να την υπερασπιστεί στην συνέχεια από τον αυτοκράτορα. 
Μετά τον θάνατο του Νικολό ντι Πιτιγκλιάνο ανέλαβε την ηγεσία του Βενετσιάνικου στρατού αλλά οπισθοχώρησε μπροστά στην προέλαση των Γάλλων. Συνέχισε να είναι Προβλεπτής στους πολέμους που ακολούθησαν στην "Συμμαχία του Καμπραί", ξεκίνησε διαπραγματεύσεις με τον Φραγκίσκο Α΄ της Γαλλίας που είχαν σαν αποτέλεσμα να συμμαχήσει η Δημοκρατία της Βενετίας με τους Γάλλους.

Δόγης της Βενετίας

Όταν εξελέγη Δόγης της Βενετίας (1523) έκλεισε συμφωνία με τον αυτοκράτορα Κάρολο Κουίντο και του υποσχέθηκε να κρατήσει ουδετερότητα η Βενετία στους Ιταλικούς πολέμους. Η Δημοκρατία δεν ενεπλάκη στους πολέμους ανάμεσα στον Κάρολο Κουίντο και τον Φραγκίσκο Α΄, το καθήκον του ήταν μονάχα να εμποδίσει την προέλαση των Οθωμανών στην Ουγγαρία. Δεν μπόρεσε να εμποδίσει τον Σουλεϊμάν τον Μεγαλοπρεπή να επιτεθεί στην Κέρκυρα (1537) προκαλώντας την Βενετία να ξεκινήσει νέο πόλεμο με τους Οθωμανούς. H σύζυγος του ήταν η Μπενεντέττα Βεντραμίν.
Ανφούσι

Η Ανφούσι ή Αμφούσι (αραβικά: الأنفوشي‎ ) είναι συνοικία της Αλεξάνδρειας στην Αίγυπτο. Η τοποθεσία της αντιστοιχεί σε αυτήν της πρώην νήσου Φάρος, η οποία σήμερα έχει ενωθεί με την Αλεξάνδρεια και είναι πυκνοκατοικημένη χερσόνησος. Είναι, κατα συνέπεια από τις πιο παλιές συνοικίες της πόλης. Εκεί είναι χτισμένα πολλά παλιά ορόσημα, όπως το Τζαμί Ελ Μουσρί Αμπούλ Αμπάς και το Κάστρο του Καϊτμπέη. Στην Ανφούσι φιλοξενείται επίσης από το 1958 ο Ελληνικός Ναυτικός Όμιλος Αλεξανδρείας (ΕΝΟΑ).

Ετυμολογία

Στα αραβικά "Ανφούσι" σημαίνει "μύτη". Η ονομασία αυτή παραπέμπει στο σχήμα της συνοικίας η οποία εξέχει στη θάλασσα θυμίζοντας μύτη, ή κατά μια άλλη εκδοχή στον Αουγούστο Ανφόσι, εκπαιδευτή πυροβολικού στην Αίγυπτο επί Μωχάμεντ Άλη και αργότερα συνταγματάρχη.
Χργκαρ

Γεωγραφία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Κατανομή του πληθυσμού ανά εθνότητα (1991)

Το 1991, το χωριό αριθμούσε 81 κατοίκους, οι οποίοι ήσαν όλοι τους Σέρβοι.
789 Λένα

Φυσικά χαρακτηριστικά

Η μέση διάμετρος της Λένας εκτιμάται σε 22 χιλιόμετρα. O φασματικός τύπος της είναι X, ενώ το άλβεδό της είναι άγνωστο. Η Λένα έχει μία ασυνήθιστη καμπύλη φωτός που υποδεικνύει ότι είτε περιστρέφεται γύρω από τον εαυτό της πολύ αργά (μία φορά κάθε πάνω από 22 ώρες), είτε ότι έχει πολύ ακανόνιστο σχήμα, είτε και τα δύο.
Ζευγολατιό Κορινθίας

Ιστορία

Σύμφωνα με βενετικό έγγραφο του έτους 1311 το οποίο βρίσκεται στην υπηρεσία των Γ.Α.Κ. αναφέρονται στην Κορινθία, ανάμεσα σε άλλα,  δύο χωριά: το Ζευγολατιό, που καταγράφεται ως Τρανοζευγολατειό, και το Χαλκείον. Στο ίδιο αυτό έγγραφο αναφέρεται ότι το μεν Χαλκείον ήταν γνωστό για τα ορυχεία χαλκού που διέθετε και για το ισχυρό φράγκικο κάστρο της περιοχής (πιθανότατα το μικρό κάστρο - φρούριο στην κορυφή του όρους Φουκάς), το δε Τρανοζευγολατειό επειδή γίνονταν εκεί μεγάλες εμποροπανήγυρεις.
Το επίθετο «Τρανός», σύμφωνα με τον ορισμό που δίνει η πρώτη ελληνική εγκυκλοπαίδεια, εκδόσεων Ηλίου - 1953, σημαίνει τον τόπο εκείνο που έχει πλούτο, φήμη, δύναμη ή ισχύ. Επιπλέον, σύμφωνα με την καταλογογράφηση των ΦΕΚ της περιόδου 1833-1843, το Τρανοζευγολατειό την περίοδο 1833 - 1840 ήταν έδρα του Δήμου Αιγιαλείας και είχε ειρηνοδικείο και εμποροδικείο. Το έτος 1840 ο Δήμος Αιγιαλείας καταργείται και συγχωνεύεται στο Δήμο Κορίνθου.

Ονομασία

Η λέξη «ζευγολατιό» σημαίνει τον σπαρμένο αγρό. Το τοπωνύμιο, έχει υποστηριχτεί, ότι προέρχεται από το προσηγορικό ζευγηλατείον. Η λέξη είναι βυζαντινή (αρχ. ζευγηλάτης, ζευγολατώ) και σημαίνει το αγρόκτημα το οποίο έχει οίκημα
Εμμανουήλ Γαλενιανός

Βιογραφικά στοιχεία

Γεννήθηκε στον Άγιο Μύρωνα Ηρακλείου το 1900. Σπούδασε νομικά και άσκησε τη δικηγορία. Παντρεύτηκε (1945) την Ολυμπία (Όλια) Φραγκιαδάκη (1919-1999) και απέκτησαν τρεις γιους, από τους οποίους ο Μιχαήλ υπηρέτησε και εκείνος ως βουλευτής μεταπολιτευτικά.

Πολιτική σταδιοδρομία

Εξελέγη βουλευτής Ηρακλείου με το Λαϊκό Κόμμα το 1946 λαμβάνοντας 2.759 ψήφους. Επανεξελέγη με το κόμμα της ΕΡΕ στις εκλογές του 1956 και του 1958. 
Απεβίωσε στην Αθήνα σε ηλικία 70 ετών στις 28 Απριλίου 1970. Κηδεύτηκε στις 30 Απριλίου 1970 από το Πρώτο Νεκροταφείο Αθηνών.
2747 Τσέσκι Κρούμλοβ

Φυσικά χαρακτηριστικά

Η μέση διάμετρος του Τσέσκι Κρούμλοβ εκτιμάται σε 32,63 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,038.